Trei ostatici israelieni au fost eliberați de Hamas, după 484 de zile în captivitate. Civilii din Gaza n-au mai participat la eveniment
După 484 de zile de captivitate în Fâșia Gaza, ostaticii Ofer Kalderon, Yarden Bibas și Keith Siegel au fost predați sâmbătă de gruparea islamistă palestiniană Hamas reprezentanților Crucii Roșii, în Khan Yunis și în orașul Gaza, informează agențiile internaționale de presă. Primii eliberați, în Khan Yunis (în sudul enclavei palestiniene), au fost Kalderon, cu cetățenie israeliano-franceză, și Bibas, care se află deja la o bază militară din sudul Israelului, unde sunt supuși unui control medical, iar ulterior vor fi transferați pe calea aerului la un spital. Israeliano-americanul Siegel a fost eliberat mai târziu. Spre deosebire de eliberările anterioare, niciun civil din Gaza nu a fost prezent la locul predării, ci doar teroriști Hamas.